ུས་རྣམ་པར་སྣང་མཛད་ཀྱི་ཆོས་བདུན་དང་ལྡན་པའི་ངང་ནས་སེམས་ལ་བལྟས་པས། རྟོག་པ་སྟོང་པར་ཟང་ཐལ་བའམ། ཟླ་མེད་དུ་བསྐྱངས་ཀྱང་། འདག་རྒྱུའམ་ཡལ་རྒྱུ་འདུག་ན། རྟོག་པའི་ཐོག་གི་གནས་པའམ། ཉམས་མྱོང་སྐྱེས་པ་ཡིན། འདག་རྒྱུ་དང་ཡལ་རྒྱུ་མེད་པར་རིག་པའི་ངོ་བོ་དང་། རྟོག་པ་དབྱེར་མེད་དུ་རྗེན་ཆེ་རེ་བ་དེ། རྟོག་པའི་ལྷག་མཐོང་ངམ། རྟོག་པ་ཆོས་སྐུར་གྲོལ་བ་ཞེས་མིང་འདོགས། དེ་ལྟར་འདུག་མི་འདུག་གསོལ་བ་བཏབ་ཀྱིན་ཐག་གཅོད་པ་ཡིན། དེ་ལ་དམིགས་བསྐོར་གཅིག་དེ་ནས་ཡུལ་སྣང་ཐོག་ཏུ་ཆེད་དུ་སྤྲོས་ཅིང་། དེ་གཉིས་ལ་ཁྱད་འདུག་མི་འདུག་ཐག་གཅོད་པ་ལ། སྣང་པ་གུད་གཅིག་ལ་རིག་པ་དང་མི་གཅིག་པར་འདུག་གམ། སྣང་བ་དངོས་པོ་ཅན་གཅིག་འདུག་པས་མི་གཅིག་གམ། རིག་པ་སྟོང་པ་གཅིག་འདུག་པས་མི་གཅིག་པར་འདུག་གམ། གཅིག་ན་ཇི་ལྟར་གཅིག སེམས་ཀྱིས་སྣང་བ་ལ་འཇུས་ནས་འདུག་གམ། སྣང་བས་སེམས་ལ་འཇུས་ནས་འདུག་གམ། སྣང་སེམས་གཉིས་དབྱེར་མེད་དུ་གཅིག་པར་འདུག་གམ་བྱས་ལ་ཐག་ནམ་ཆོད་ཆོད་སྒོམ་དུ་གཞུག་པ་ལ་གཅིག སྣང་བ་དང་རིག་པ་གཉིས། ཐོག་མཐའ་བར་གསུམ་དུ་དབྱེར་མེད་གཅིག་ཏུ་ཡོད་ཀྱང་། གཅིག་པར་ཐག་མ་ཆོད་པ་ཡིན། ད་ལྟ་ཉམས་ལེན་ལ་ཐེབས་པས་གཅིག་ཏུ་སོང་བ་འདྲ་བ་དེ། བླ་མ་གདམས་ངག་ཆེ་ནས་བྱུང་བ་ཡང་མིན། སློབ་མ་ཤེས་རབ་ཆེ་ནས་བྱུང་པ་ཡང་མིན། ཡེ་ནས་ལྷན་སྐྱེས་ཀྱི་ངོ་བོ་ལ་གནས་པ་དེ། མར་མེ་ཉིད་འོད་དུ་ཤར་བའམ། ཆུ་ཉིད་རླབས་སུ་བྱུང་བ་དང་འདྲ་བར། སྣང་སྟོང་ལྷན་སྐྱེས་སུ་ཁྲོང་ངེ་བ། མིག་གི་ཡུལ་དུ་གཟུགས་གང་མཐོང་། རིག་པ་དང་ལྷན་སྐྱེས་སུ་ཀྲོང་ངེ་། རྣ་བའི་ཡུལ་དུ་སྒྲ་གང་ཐོས་ལྷན་སྐྱེས་སུ་ཁྲིག་གེ དེ་བཞིན་དུ་ཚོགས་དྲུག་གི་འཆར་སྒོ་ཐམས་ཅད་ལྷན་ཅིག་སྐྱེས་པའི་འགྲོས་མིན་མེད་པས། ཉིན་མཚན་དུས་དྲུག་ཏུ་དེའི་ངང་མ་ཤོར་བར་ཉམས་ལེན་བྱས་པས། ཉམས་ལེན་ཁོར་ཡུག་དུ་བྱེད་པ་གལ་ཆེ། དེ་ལ་གཅིག བདག་སྒོམ་པའི་ཡུལ་ཕྱག་རྒྱ་ཆེན་པོ་ཞེས་པ། དེ་རང་གི་ངོ་བོ་ལ་ཐག་གཅོད་དུ་གཞུག་ལ་བདར་ཤ་བཅད་དོ། །ཕྱག་རྒྱ་ཆེན་པོ་ཞེས་བརྡ་དོན་འདོགས་བྱེད་དེ་ཅི་འདྲ་གཅིག་འདུག བློ་རྩེ་གཏད་རྒྱུ་གཅིག་བྱུང་ན་དེ་ཕྱག་རྒྱ་ཆེན་པོར་འདུག་གམ། བློ་རྩེ་གཏད་རྒྱུ་མེད་པ་གཅིག་ཕྱག་རྒྱ་ཆེན་པོར་འདུག བློ་ཡི་ཁྱད་པར་གྱིས་བློ་འདས་གཅིག་གདའ་ཟེར་ན། བློ་ལས་འདས་པའི་ཕ་རོལ་ན་བཞུགས་ཚུལ་གཅིག་དགོས། བློ་འདས་ཡིན་ནོ་སྙམ་པ་དེ་གོ་ཡུལ་ཡིན། ཉམས་ལེན་སྤོམ་ཡོར་དུ་སོང་པས་མི་ཕན། རིག་ཐོག་ཏུ་རྡོ་རུས་ཐུག་དགོས། རྣལ་འབྱོར་གྱི་མངོན་སུམ་དུ་མཐོང་དགོས་བྱས་ལ་ཐག་བཅད། དེ་ནས་རིག་པ་རྟེན་མེད་པར་ངོ་སྤྲད་ལ་ཆེད་འཛིན་མེད་པར་སྐྱོངས་གསུངས་པའི་དོན་ནི། ཉམས་དང་རྟོགས་པ་འདི་ཡིན་སྙམ་པའི་བློ་རྩེ་གཏད་རྒྱུ་དེ་ཕྱག་རྒྱ་ཆེན་པོ་མ་ཡིན། ཕྱག་རྒྱ་ཆེན་པོ་ནི། དུས་གསུམ་གྱི་སངས་རྒྱས་ཡང་དགོན་པ་ཆེན་པོའི་དགོངས་པ། ཉམས་ཀྱི་བདེ་གསལ་མི་རྟོག་པ་གསུམ་གྱི་རྐྱེན་དང་བྲལ་བ། དབང་བཞིའི་དགའ་བ་བཞི་ལས་འདས་པ། འོད་གསལ་སྣང་མེད་སྤྲོས་བྲལ་ལས་ཁྱད་པར་དུ་གྱུར་པ། ད་ལྟར་གྱི་འཆར་སྒོ་སོ་མ་གང་ཤར་ཅི་ཤར་དེ་སོ་ཚུགས་པ། རིག་པའི་རང་འགྲོས་བྱ་བ་འདི། ཕྱག་རྒྱ་ཆེན་པོ་བྱ་བ་ཡིན་པས། ཐག་ཆོད་ངེས་པ་གཅིག་སྒོམ་པ་ལ་དམིགས་སྐོར་གཅིག དེ་ནས་སྒོམ་མཁན་གྱི་ཤེས་པ་ལ་བརྟགས་ལ། དེའི་ངོ་བོ་ཅི་འདྲ་གཅིག་འདུག་ཐག་བཅད་པས། ངོ་བོ་སྐྱེ་འགག་གནས་གསུམ་དང་བྲལ་བ། བསྒོམ་བྱ་སྒོམ་བྱེད་འདི་ཡིན་འདི་མིན་མེད་པ། བཟོ་མེད་དུ་ལྷུག་གེ་བ་གཅིག་ལས་མེད་པར་ཐག་ཆོད་ཆོད་སྒོམ་པ་ལ་གཅིག དེའི་ངོ་བོ་གདོད་མ་ནས་མ་སྐྱེས་པ། སྟོང་ཉིད་ཅིའི་ངོ་བོར་ཡང་མ་གྲུབ་པ། ཡེ་མེད་རྩ་བྲལ། སྒོམ་མཁན་གྱི་མཁན་པོ་མ་རྙེད་པས་རྩ་བྲལ། བརྟེན་པ་མེད་པས་རྟེན་མེད། སངས་རྒྱས་དང་སེམས་ཅན་གྱི་འདགས་གཞི་མ་གྲུབ་པས། གཉིས་མེད་རེ་དོགས་དགག་སྒྲུབ་དང་བྲལ་བ་གཅིག་ཡིན་པས། དེ་ལྟར་འདུག་མི་འདུག་བསྒོམས་ལ་ལྟོས་ཞེས་པ་ལ་དམིགས་སྐོར་གཅིག དེ་ནས་ཆེད་དུ་སྔར་འདས་པ་ལ་ཆེད་དུ་འགྱུས་བཏང་། དེའི་ངོ་བོ་ལ་ལྟོས། ཡང་ད་ལྟར་གྱི་ཤེས་པའི་ངོ་བོ་ལ་ཅེར་བས་ལྟོས། མ་འོངས་པའི་རྟོག་པས་སྤྲོས་ལ་དེའི་ངོ་བོ་ལ་ཅེར་བས་ལྟོས་ལ། དེ་གསུམ་སེམས་རྒྱུད་གཅིག་ཏུ་འདུག་གམ། གུད་གུད་དུ་འདུག གཅིག་ཏུ་འདུག་ན་གཅིག་ལུགས་ཇི་འདྲ་གཅིག་འདུག འདས་པ་འགགས་ནས་གཅིག་ཏུ་འདུག་གམ། མ་འོངས་པ་མ་སྐྱེས་པས་གཅིག་ཏུ་འདུག་གམ། ད་ལྟ་བ་ལ་བཟོ་མ་བྱས་པས་གཅིག་ཏུ་འདུག མི་གཅིག་པར་འདུག་ན་འདས་པ་འགགས་ནས་མི་གཅིག་པར་འདུག་གམ། མ་འོངས་པ་མ་སྐྱེས་པས་མི་གཅིག་པར་འདུག་གམ། ད་ལྟར་གྱི་ཤེས་པའི་སྟེང་དུ་ཐག་གཅོད་པ་ལ་དམིགས་སྐོར་གཅིག འདས་མ་འོངས་དུས་གསུམ་ལ་བཟང་ངན་དང་བཅིང་གྲོལ་མེད་ཅིང་། འདས་པ་ལ་བལྟས་པས་ད་ལྟར་གྱི་ངོ་བོར་ཡེར་ཡེར། མ་འོངས་པ་ལ་བསམ་པས་ད་ལྟར་གྱི་ཤེས་པར་ཐོལ་ལེ་འདུག ད་ལྟ་བ་ལ་བལྟས་པས་ད་ལྟར་གྱི་རིག་པ་རྗེན་ནེ་འདུག རིག་པ་ལ་དུས་གསུམ་དུས་མེད་རང་གྲོལ་དུ་ཁད་ཁད་དུ་འགྲོ་ཡིན་འདུག་སྟེ། མཚན་བརྗོད་ལས། དུས་གསུམ་དུས་མེད་རྟོགས་པ་པོ། །ཞེས་དང་། རྗེ་རིན་པོ་ཆེ་ཡང་དགོན་པའི་གསུང་ནས། དུས་གསུམ་དུས་མེད་ད་ལྟར་བ། །འཁྲུལ་གྲོལ་བྱ་བ་ཅི་ལ་ཟེར། །ཞེས་སོ། །མདོར་ན་མ་རིག་མ་འགགས་པར་ལམ་མེ་བ། གདངས་མ་འགགས་པར་རྗེན་ནེ་བ། གཤིས་སྟོང་ཉིད་དུ་ཐོལ་ལེ་བ། འཁྲུལ་མ་མྱོང་ལ་གྲོལ་མ་མྱོང་། སྔ་ཕྱི་རང་དག་རང་སྟོང་སྐད་ཅིག་མ་ཆ་མེད་ཟང་ཐལ་དུ་ངོ་སྤྲད་པ་ལ་དམིགས་སྐོར་གཅིག དེ་ནས་ཡིད་ཆེས་ཀྱི་མཁན་པོ་ཟད་པ། ཟང་ཐལ་གྱི་ཤེས་པ་རྟེན་དང་བྲལ་བའི་ཆོས་སྐུ་རྗེན་པ་སྟོང་པ་དང་། བཞག་པ་མེད་པར། དྲན་པ་དང་། ཡེངས་པ་མེད་པར། འདུས་པ་དང་བྲལ་བ་མེད་པ། མ་བཅོས་གཉུག་མའི་རང་བབས། ཐམས་ཅད་སྒོམ་གྱི་དལ། ཉིན་མཚན་ཆོས་སྐུའི་ཁོར་ཡུག གང་ཤར་དེས་ཆོག་པར་ངོ་སྤྲོད། དེ་ནས་གདམས་ངག་གི་གནད་ཟབ་མོ་སྣ་ཚོགས་ཀྱིས་རྒྱབ་སྐྱོར་ནས་གསལ་གདབ་ཅིང་། མཉམ་བཞག་གི་ཉམས་རྗེས་ཐོབ་ལ་བསྲེ། ཉིན་པར་གྱི་ཉམས་མཚན་མོ་གཉིད་དང་རྨི་ལམ་བསྲེ། སྣང་རྐྱེན་སྤྱོད་ལམ་ཐམས་ཅད་ཆོས་སྐུ་གཅིག་གི་ངོ་བོར་འདྲེས་པར་སྐྱོང་། སྒོམ་ཁོར་ཡུག་གི་དམིགས་པ་དེ་ཙམ་རེ་འབྱོན་པར་གདའོ། །གོང་གི་ཁྲིད་རིམ་དེ་རྣམས་ཀྱི་རིམ་པ་བཞིན་ཉམས་ལེན་འཇུར་ལ་བཏབ་ན། ཉམས་དང་རྟོགས་པ་མི་སྐྱེ་མི་སྲིད། དེ་ཡང་གང་ཟག་གི་རིགས་གསུམ་ལ། ཅིག་ཅར་བ་དེ་ལམ་གྱི་རིམ་པ་དེ་ལྟ་བུ་ལ་མི་ལྟོས་པར། ས་ལམ་ཐམས་ཅད་དུས་གཅིག་ལ་ཆོད་འགྲོ་བ་གྲུབ་ཐོབ་ཆེན་པོ་གླིང་རས་པའམ། རྗེ་ཡང་དགོན་པ་ལྟ་བུ། ཡང་བཀའ་བརྒྱུད་རིན་པོ་ཆེས་ཐོག་དྲངས། མཁས་གྲུབ་ཆེན་པོ་འདི་རྣམས། དུས་གསུམ་གྱི་སངས་རྒྱས་ཐམས་ཅད་ཀྱི་སྤྲུལ་པ་ཡིན་པས། ལམ་ཐམས་ཅད་སྔོན་དུ་ཆོད་ཚར། རྗེས་འཇུག་རྣམས་ཀྱི་དོན་དུ་དཀའ་བ་སྤྱོད་པ་ལྟར་མཛད་པ་ཡིན། ཐོད་རྒལ་བའི་གང་ཟག་དགེ་སྦྱོར་མཐོ་དམན་ཆེ་ཞིང་། མི་བརྟན་པས། ཉམས་རྟོགས་ཀྱི་རིམ་པ་ལ་ངེས་པ་མེད། རིམ་སྐྱེས་པའི་གང་ཟག་དེས། གོང་གི་བོགས་འདོན་དེ་རྣམས་ཉིན་མཚན་དུས་དྲུག་ཏུ་ཉམས་ལེན་བྱས་པས། ཇི་ཞིག་ལྟར་ལ་སྐྱབས་འགྲོ་སེམས་བསྐྱེད་བྱེད་པའི་དུས་ན། སྐྱབས་འགྲོ་དེ་ལས་ལྷག་པའི་དགེ་སྦྱོར་བཙལ་མི་དགོས་པར་ཕྱག་ཆེན་གྱི་ངོ་བོར་ཁྲོང་ངེ་བ། སྐྱབས་འགྲོ་ཕྱག་རྒྱ་ཆེན་པོར་ལམ་མེ། དེ་བཞིན་དུ་བྱམས་སྙིང་རྗེ་བྱང་ཆུབ་ཀྱི་སེམས། དལ་འབྱོར་གྱི་ཡོན་ཏན་བསམ་པ། འཆི་བ་མི་རྟག་པ་སྒོམ་པ་ལ་སོགས་དགེ་སྦྱོར་གྱི་ངང་ལས་མ་གཡོས་པར་འགྲོ། བླ་མ་ལ་གསོལ་བ་འདེབས་པའི་དུས་ནའང་གདངས་མོས་གུས་སུ་ལམ་མེ། གཤིས་ཕྱག་རྒྱ་ཆེན་པོར་ཟང་ཐལ་ལེ་ཡོང་མོས་གུས་ལ་སོགས་པའི་ཕྱག་རྒྱ་ཆེན་པོ་ཟུར་དུ་སྒོམ་མ་དགོས་པ་མོས་གུས་ཕྱག་རྒྱ་ཆེན་པོ་ཟེར། དེས་ན་སྤྱོད་ལམ་རྣམ་བཞི། འགྲོ་འཆག་ཉལ་འདུག་ཐམས་ཅད་དུ་རིག་པའི་ངར་རང་རིག་ཏུ་ངོ་ཤེས་ཤིང་ཐག་བཅད་པ་དེ་ལས་མི་འདའ་བས་གང་ཤར་གྱིས་ཆོག་པ་ཟེར། མཉམ་བཞག་གི་ཉམས་རྗེས་ཐོབ་ལ་བསྲེ་ཞེས་པ། མཉམ་བཞག་གི་དུས་མི་སྒོམ་རྗེས་ཐོབ་ཀྱི་དུས་མ་ཡེངས་པར་གཉིད་པས་གཉིད་ཀྱི་སྣང་མཆེད་ཐོབ་གསུམ་གྱིས་མཚམས་སྦྱར་ནས། ཉིན་པར་གྱི་སྣང་བ་འགགས། རྨི་ལམ་གྱི་སྣང་བ་མ་ཤར་བའི་བར་ན། བཟུང་འཛིན་ཐམས་ཅད་དང་བྲལ་བའི་རིག་པ་ཟང་ཐལ་ལེ་བ། རང་བབས་ཀྱི་སྒོམ་རང་བྱུང་གི་འོད་གསལ་ཟེར། དེ་ལ་རྨི་ལམ་དུ་ཡེར་ཤར་བ་དེ་རང་རིག་ཏུ་ཡེར་ཡེར་ངོ་ཤེས་བྱུང་ན། རྨི་ལམ་འོད་གསལ་དུ་འཕོ་ནུས་ཟེར། དེ་ལྟར་མ་ནུས་ན་རྨི་ལམ་ལ་རྨི་ལམ་དུ་ངོ་ཤེས་པར་བྱས་ལ། རྨི་ལམ་སྤེལ་བ་དང་། སྦྱང་བ་དང་། སྤྲུལ་པ་དང་། བསྒྱུར་བ་སངས་རྒྱས་ཀྱི་ཞིང་ཁམས་ལྟ་བ་ལ་སོགས་པ་ཏིང་ངེ་འཛིན་སྤེལ་བའི་ཕྱིར་དུ་བྱ། འོད་གསལ་ལ་ཉམས་དང་། རྟོགས་པ་གཉིས་ལས། གཉིད་སྲབ་པའི་དུས་ན་མཐོང་སྣང་རྒྱ་ཆེན་པོ་བྱས་ནས། གཉིད་དུ་སོང་ངམ་སྙམ་ན། ཕྱི་རོལ་གྱི་སྣང་བ་ཐམས་ཅད་མཐོང་། མ་སོང་ངམ་སྙམ་ན་སད་རྒྱུ་ཡོད་པ་དེ་སྲབ་མོའི་ཉམས་ཀྱི་འོད་གསལ། མཐུག་པོ་ནི་ཉམས་དེ་སོ་མ་ཤོར་བར་གཉིད་མཐུག་པོར་ལོག་པས་ཉམས་ཀྱི་སྣང་བ་དེ་ལ་འབྱམས་ནས། གཉིད་སད་པའི་དུས་ན་ད་ཅི་ནས་དགེ་སྦྱོར་གཅིག་ཟིན་པ་འདྲ་སྙམ་པའི་འཛིན་པ་ཅུང་ཟད་དང་བཅས་པ་དེ་ཉམས་ཡིན། རྟོགས་པའི་འོད་གསལ་ལ་སྲབ་མཐུག་གཉིས་ལས། སྲབ་མོ་ནི་གཉིད་དུ་སོང་བར་ཡང་ཤེས། རིག་པ་སོ་མ་ཤོར་བར་རྗེན་པ། ཕྱི་སྣང་བའི་ཡུལ་དང་། ནང་རིག་པ་གཉིས་ཡུལ་ཡུལ་ཅན་གཉིས་སུ་མེད་པར་ཧྲིག་གི་བ་དེ་སྲབ་མོ་ཡིན། མཐུག་པོ་ནི་གཉིད་ཀྱི་སྣང་མཆེད་ཐོབ་གསུམ་གྱིས་མཚམས་སྦྱར་ནས། གཉིད་མཐུག་པོའི་སྣང་བ་དེ་དང་རིག་པ་གཉིས་སུ་མེད་པར་ཐིམ་མེ་བ། ངོ་ཤེས་བྱ་ཤེས་བྱེད་དང་བྲལ་བའི་ངོ་བོ་དེ་གཉིད་སད་པའི་དུས་ན་རིག་པ་ཟང་ཐལ་ལེ་སོ་མ་ཤོར་བར་ད་ཅི་ནས་འདི་འདྲ་གཅིག་མྱོང་བྱ་བའི་འཛིན་པ་མེད་བཞིན་དུ། རང་རིག་ཏུ་ངོ་ཤེས་པ་དེ་རྟོགས་པའི་འོད་གསལ་མཐུག་པོ། སྤྱིར་གྱི་སྒོམ་ཁོར་ཡུག་ཏུ་འགྲོ་བའི་རིགས་འདི་ལ། ཉམས་ཀྱི་ཁོར་ཡུག་གཅིག་དང་། རྟོགས་པའི་ཁོར་ཡུག་གཉིས་ལས། འདི་གཉིས་ཀྱི་ཤན་མ་ཕྱེད་ན་ལམ་དུ་འགྲོ་མི་འགྲོ་མི་ཤེས། གོང་མ་འདི་ཉིན་པར་དྲན་འཛིན་གྱི་རྩོལ་བ་མི་དགོས་པར་ཤེས་པ་ཟིན་བུན་ནེ་བ། གཉིས་འཛིན་མེད་པ། དེས་ཉིན་མཚན་ཁོར་ཡུག་ཏུ་དུས་འདའ་བ་ཡོང་། དེའི་ཉམས་དེ་འཇིག་པ་ལ་བླ་མའི་མོས་གུས་སམ། རྐྱེན་འཇམ་རྩུབ་གང་ཡང་རུང་བ་གཅིག་གིས་མཚམས་སྦྱར་ནས། ལམ་གོང་མ་རྒྱུད་ལ་སྐྱེས་ཏེ། རང་ས་རང་རིག་ཏུ་ཟང་ཐལ་ལེ་བ། རང་རང་ངོ་བོས་སྟོང་པ། དྲན་རིག་འདྲེས་པས་གཉིས་མེད། མཉམ་རྗེས་དང་ཉིན་མཚན་ཁོར་ཡུག་ཏུ་སོང་བ། རིག་པ་ཁོ་རང་གི་འགྲོས་མིན་པ་མེད་པ་ལ་དེ་ཟུང་འཇུག་ཟེར། རིག་པའི་ངོ་བོ་རང་རིག་ཏུ་རྗེན་ནེ་བ། གཉིས་མེད་དུ་ཧྲིག་གེ་བ་ལ་གཉིས་མེད་དུ་རྒྱང་ངེ་བ། །བརྗོད་མེད་དུ་སང་ངེ་བ། ཐ་མལ་དུ་ཁྲེས་སེ་བ། གང་བྱུང་གང་ཤར་གྱིས་ཆོག་པ། གནས་ན་གནས་པས་ཆོག་པ། འཕྲོ་ན་འཕྲོ་བས་ཆོག་པ། བྱིང་ན་བྱིང་བས་ཆོག་པ། རྒོད་ན་རྒོད་པས་ཆོག གསལ་ན་གསལ་བ་འདི་རང་། བདེ་ན་བདེ་བ་འདི་རང་། སྡུག་ན་སྡུག་པ་འདི་རང་། སྐྱིད་ན་སྐྱིད་པ་འདི་རང་། ཉམས་ལེན་ཐམས་ཅད་ཤ་ཆོད་རུས་ཆོད་ལ་འགྲོ་བ་དེ། རྡོ་རྗེ་འཆང་ཆེན་པོ་ཡང་དགོན་པ་ཡབ་སྲས་ཀྱི་ཁྱད་ཆོས། གོང་དུ་ངོ་སྤྲད་པ་དེ་རྣམས་ལ་གོམས་ཤིང་བརྟན་པ་ཐོབ་ནས། ཉིན་མཚན་དུས་དྲུག་ཏུ་ཁོར་ཡུག་ཏུ་འགྲོ་ན་ལེགས། དེ་ལྟར་མ་སོང་ན། མཉམ་བཞག་རྗེས་ཐོབ་ཀྱི་དབྱེ་བ་འདི་རྣམས་ལེགས་པར་ཤན་ཕྱེད་ཅིང་ཉམས་ལེན་ལ་ཐེབས་པ་གལ་ཆེ། མཉམ་བཞག་ནི། རྗེ་ཡང་དགོན་པ་ཆེན་པོའི་གསུང་ནས་མཉམ་བཞག་ལ་གསལ་བ། དྭངས་པ་ཕྲ་བ། མི་རྟོག་པ། མཚན་ཉིད་བཞི་ལྡན་དུ་བཞེད། ཡང་མཉམ་བཞག་གི་དྭངས་མ་ཡུལ་སྣང་ལ་མ་འཛགས་པ། མཉམ་བཞག་གི་གནད་ཡང་། །ཞང་རིན་པོ་ཆེའི་ཞལ་ནས། མཉམ་བཞག་རྗེས་ཐོབ་ཟེར་བ་དེ། །ལངས་འདུག་གཉིས་ལ་ཟེར་བ་མིན། །ཞེས་པའི་དོན་ནི་རང་གསལ་གྱི་དྲན་པའམ། ཟུང་འཇུག་གི་དྲན་པ་དེ་དང་མི་འབྲལ་ན། སྤྱོད་ལམ་རྣམ་བཞི་གང་བྱེད་ཀྱང་འབྲལ་མེད་དུ་ཡོང་ན། མཉམ་བཞག་ལས་མ་གཡོས་པ་ཡིན། དེ་སྐད་ཅིག་མ་གཉིས་པ་གསུམ་པར་ཐལ་ཐལ་བ་ལ་དྲན་པས་ཟིན་ཙ་ན་རང་རིག་ཏུ་རྗེན་རྗེན་འགྲོ་བ་དེ་རྗེས་ཐོབ། དྲན་འཛིན་མེད་པར་ཕྱ་ལ་ལ་འགྲོ་བ་དེ་རྗེས་ཤེས་ཡིན་པས། དེ་རྣམས་གང་བྱུང་ཡང་ཉམས་ལེན་འབྲལ་མེད་དུ་བྱས་པས། མཉམ་བཞག་རྗེས་ཐོབ་ཀྱི་འཛིན་པ་དག་ནས་སྒོ་ལྔ་ཚོགས་དྲུག་གམ་བརྒྱད་ལ་སོགས་པ་ཡུལ་སྣང་གང་ཤར་ཡང་ཉམས་ལེན་གཅིག་གི་ངོ་བོར་ཁྲོངས་ཁྲོངས་ཡོང་བ་དེ་ལ་དུ་མ་རོ་གཅིག དུ་མའི་སྣང་བ་དེ་ཉམས་ལེན་གཅིག་ཏུ་འདྲིལ་ནས་དུ་མ་རོ་གཅིག་ཟེར། གཅིག་པུའི་ངོ་བོ་དེ་དུ་མའི་སྣང་བ་ལ་དབང་བསྒྱུར་ཅིང་། སྣང་བ་དང་མི་སྣང་བ་གཅིག་ལ་མང་པོར་བྱེད་པ་དང་། མང་པོ་ལ་གཅིག་ཏུ་བྱེད་པའི་རྫུ་འཕྲུལ་ཡ་མ་ཟུང་སྣ་ཚོགས་པ་སྟོན་པ་དང་། སྣང་སྲིད་འཁོར་འདས་ཀྱི་ཆོས་ཐམས་ཅད་ལ་སྤང་བླངས་དང་དགག་སྒྲུབ་མེད་པར། ཉམས་ལེན་གྱི་གྲོགས་སུ་འགྲོ་ཞིང་། རང་གིས་རིག་ཅིང་གང་ཤར་གྱིས་ཆོག་པ་ཡོང་། མཐར་ཐུག་འབྲས་བུའི་ས་ལ་སླེབ་པ་དང་སྐུ་བཞི་ཡེ་ཤེས་ལྔའི་བདག་ཉིད་རྡོ་རྗེ་འཆང་ཆེན་པོ་སངས་རྒྱས་ཐམས་ཅད་དང་ཐུགས་དགོངས་གཅིག་ཏུ་གྱུར་ནས་མཛད་པ་དང་འཕྲིན་ལས་ཐམས་ཅད་ཕྱོགས་རིས་མེད་པར་གྱུར་པ་ནི་མཐར་ཐུག་གི་རྒྱལ་སར་སླེབ་པ་ཁྲིད་འདིའི་ཉམས་ལེན་མཐར་ཕྱིན་པ་ཡིན་ནོ། །ནམ་མཁའི་དབྱིངས་སམ་རྒྱ་མཚོའི་ནང་ནས་བ་སྤུའི་རྩེ་ལ་ཟིལ་པ་བླངས་པ་ཙམ་འདི་ཡང་དགོན་པ་ཆེན་པོའི་སྐུ་གསུང་ཐུགས་ཡོན་ཏན་འཕྲིན་ལས་ཐམས་ཅད་བསྡུས་པའི་ངོ་བོ། ཆོས་ཀྱི་རྗེ་མཁྱེན་པ་དང་རྟོགས་པའི་བདག་ཉིད། དུས་གསུམ་གྱི་སངས་རྒྱས་རི་ཁྲོད་པ་ཆེན་པོའི་བྱིན་བརླབས་ལས་བྱུང་བའི་ཁྲིད་ཡིག་བསྡུས་ཆུང་འདི། ཆོས་ཀྱི་རྗེ་ཡང་དགོན་པའི་སྒོམ་ཁོར་ཡུག་མའི་རྩ་ཚིག་ལས། ཆོས་རྗེ་དེ་ཉིད་ཀྱི་བཀའ་འབངས་ཀྱི་ཐ་ཆུང་། བླུན་སྒོམ་གདན་གཅིག་པས། ཤྲཱི་རི་བསམ་གཏན་གླིང་གི་དབེན་གནས་སུ་སྦྱར་བའི་སྐུལ་བ་པོ། ཆོས་འདི་ཉིད་ལ་དད་ཅིང་འདུན་པ། གདན་ས་ཕག་མོ་གྲུ་པའི་རི་པ་གྲོགས་མཆེད་པོ་མང་པོས་ཡང་ཡང་དུ་བསྐུལ་ཅིང་། ཁྱད་པར་དུ་ཡང་མྱུར་བའི་རྐྱེན། སློབ་དཔོན་སེང་གེ་དཔལ་བ་དང་། རས་པ་གཞོན་ནུ་རིན་ཆེན། ཤར་མི་ཉག་གི་སྟོན་པ་བརྩོན་འགྲུས་དཔལ་རྣམས་ཀྱིས་ཡང་ཡང་དུ་བསྐུལ་ནས་སྦྱར་བའོ། །འདིའི་རྒྱབ་ཆོས་ལ་ངོ་སྤྲོད་བདུན་མའི་འགྲེལ་པ། ཆོས་རྗེ་རྫོང་ཁ་བས་མཛད་པ་དེ་གསུང་བ་ཕྱག་ལེན་ཡིན་ནོ། །ཡིག་གེའི་འདུ་བྱེད་ཀྱང་སློབ་དཔོན་སེང་གེ་དཔལ་གྱིས་བགྱིས་སོ། །ལྷན་ཅིག་སྐྱེས་པ་ལྷན་ཅིག་ངོ་སྤྲད་པ། །སངས་རྒྱས་དུས་མཆོད་ཡར་ངོའི་བཅོ་ལྔ་ལ།། བྱང་ཕྱོགས་དཔལ་གྱི་རི་ལ་སྦྱར་བ་འདིས། །སེམས་ཅན་སངས་རྒྱས་ཐོབ་པའི་བཀྲ་ཤིས་ཤོག །དགེའོ།། །།